|  |
| --- |
| **Analýza vplyvov na životné prostredie** |
| **5.1 Ktoré zložky životného prostredia (najmä ovzdušie, voda, horniny, pôda, organizmy) budú predkladaným materiálom ovplyvnené a aký bude ich vplyv ?** |
| *Typ, veľkosť a rozsah vplyvu*  Návrhom nariadenia vlády SR budú pozitívne ovplyvnené nasledovné zložky životného prostredia – najmä voda (povrchová aj podzemná) a pôda. Rozsah vplyvu je celoštátny, všade tam, kde už sú povolené a prevádzkované malé čistiarne odpadových vôd aj tam, kde budú povoľované v budúcnosti. Vplyv bude priamy pozitívny. Návrhom nariadenia vlády je doplnený a precizovaný proces povoľovania, zriaďovania a kontroly prevádzkovania malých ČOV do 50 EO, ktoré sa realizujú v prípadoch, ak nie je možné z technických a ekologických dôvodov alebo neprimerane vysokých nákladov vybudovanie verejnej kanalizácie v krátkodobom horizonte a ani nie je predpoklad budovania verejnej kanalizácie v danej oblasti, alebo pripojenie na prevádzkovanú verejnú kanalizáciu je z technického hľadiska komplikované, alebo finančne neprimerane nákladné, alebo to nedovoľujú miestne pomery.  Zavádza sa technická revízia malej čistiarne odpadových vôd do 50 EO ako nový nástroj kontroly na zabezpečenie odborného prevádzkovania prostredníctvom oprávnenej osoby – revízneho technika, t. j. aby sa predišlo prípadnému ohrozeniu životného prostredia napr. neodbornou alebo zanedbanou údržbou a prevádzkou malej ČOV do 50 EO, prípadne s nakladaním s kalom vznikajúcim v predmetnej ČOV. Technickú revíziu vykonáva revízny technik v intervale určenom nariadením vlády. Revízny technik zistí skutkový fyzický stav malej čistiarne odpadových vôd do 50 EO vrátane všetkých pridružených objektov (napr. výustný objekt, vsakovacie zariadenie, atď.). Kontroluje spôsob prevádzkovania a dosiahnuté výsledky odberu vzoriek v porovnaní s limitnými hodnotami ukazovateľov v rozhodnutí OŠVS. Takisto sa kontroluje vedenie prevádzkového denníka, kde má byť zaznamenaný každý vývoz kalu z malej ČOV. |
| **5.2 Bude mať predkladaný materiál vplyv na chránené územia a ak áno, aký?** |
| *Typ, veľkosť a rozsah vplyvu*  Vplyv bude priamy pozitívny. Návrh definuje 5 základných kategórií malých ČOV do 50 EO podľa prílohy č. 15. časť A. Jednotlivé kategórie sú charakterizované na základe požiadaviek orgánu štátnej vodnej správy na kvalitu vypúšťaných vôd povrchových resp. podzemných vôd. Kategória I spĺňa základné (minimálne) požiadavky na kvalitu vyčistenej vody. Každá ďalšia kategória musí spĺňať kvalitatívne vyššie požiadavky, ktoré zohľadňujú umiestnenie takejto čistiarne napr. v citlivých oblastiach, v chránených vodohospodárskych oblastiach, so zvýšeným odstraňovaním dusíka resp. fosforu, alebo aj na dodatočnú dezinfekciu vyčistenej vody pre jej prípadnú recykláciu. |
| **5.3 Bude mať predkladaný materiál vplyvy na životné prostredie presahujúce štátne hranice? (ktoré zložky a ako budú najviac ovplyvnené)?** |
| *Typ, veľkosť a rozsah vplyvu*  Je nepravdepodobný vplyv na životné prostredie presahujúce štátne hranice. |
| **5.4 Aké opatrenia budú prijaté na zmiernenie negatívneho vplyvu na životné prostredie?** |
| Negatívne vplyvy sa nepredpokladajú. Naopak návrh nariadenia vlády má pozitívny vplyv na ochranu životného prostredia, najmä na oblasť vôd. |